13 को एक साथ खींचे जाएंगे 13 गाड़े
होली का त्योहार मनाने को लेकर शहर में तैयारियां शुरू हो गई है। जगह-जगह होलिका दहन के लिए तैयारी चल रही है। वहीं धुलेंडी के दिन नवलपुरा में होने वाले गाड़ा खिचाई कार्यक्रम को लेकर भी तैयारियां शुरू हो गई है। इस बार एक साथ 13 गाड़े खींचे जाएंगे। इस बार दो गाड़ों की संख्या बढ़ाई गई है।
गाड़ा खिचाई करने वाले बड़वा राकेश यादव (बाबा) ने बताया कि पिछले साल 11 गाड़े खींचे गए थे। इस बार 13 गाड़े खींचे जाएंगे। 13 मार्च को धुलेंडी के दिन नवलपुरा स्थित गाड़ा खिचाई का कार्यक्रम होगा। इसको लेकर तैयारियां की जा रही है। शनिवार को गाड़ों की सफाई की गई। अब रंगाई-पुताई का काम शुरू होगा। कार्यक्रम शाम 6.30 बजे से शुरू होगा। जो देररात तक चलेगा। इस दौरान शहर सहित आसपास के गांवों से लोग आयोजन में शामिल होंगे।
9 साल पहले शुरू हुई थी परंपरा
बड़वा ने बताया कि शहर में गाड़ा खिचाई की परंपरा 2009 में शुरू हुई थी। पहले साल 5 गाड़े एक साथ खींचे गए थे। अब इनकी संख्या 13 हो गई है। उन्होंने बताया शहर के अलावा ठीकरी, धनोरा, कसरावद, अंजड़ में भी गाड़ा खिचाई का आयोजन किया जाता है।
गाड़े की सफाई कर रंगरोगन करते राकेश यादव और अन्य।
पांच दिन पहले से बड़वा रखेंगे उपवास
गाड़ा खिंचाई करने वाले बड़वा महाराज कार्यक्रम के 5 दिन पहले से उपवास रखेंगे। इसी दिन से इनके घर में विशेष पूजन शुरू होगा। 5 दिन तक अखंड ज्योत जलेगी। साथ ही सुबह-शाम पूजन किया जाएगा।
50 से ज्यादा स्थानों पर होगा होलिका दहन
रविवार से होलाष्टक शुरू होगा। इसके चलते होलिका दहन तक कोई भी मांगलिक कार्य नहीं किए जाएंगे। 12 मार्च को शहर में सरकारी होली सहित 50 से ज्यादा स्थानों पर होलिका दहन किया जाएगा। इसको लेकर भी तैयारियां शुरू हो गई है। श्रद्धालु होलिका दहन के लिए लकड़ी, कंडे निर्धारित स्थान पर एकत्रित करने लगे हैं। वहीं कुछ लोग प्राकृतिक रंग-गुलाल तैयार कर रहे हैं।
26 क्विंटल के रहेंगे 13 गाड़े
कार्यक्रम के दौरान खींचे जाने वाले गाड़े 26 क्विंटल बजनी रहेंगे। इन पर 50 से ज्यादा लोग बैठेंगे और बड़वा लोगों के भरे गाड़े खीचेंगे। इन्हें देखने के लिए बड़ी संख्या में लोग पहुंचेंगे। रंग-गुलाल उढ़ाई जाएगी।
होली
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva